***IDŐ/KÉP***

***Fiatal művészek tavaszi tárlata***

*Szeretnél részese lenni egy különleges kiállításnak? Szívesen megmutatnád munkáidat? Itt a remek alkalom, pályázz a MANK Magyar Alkotóművészeti Közhasznú Nonprofit Kft. által megjelentett nyílt pályázati felhívásra és kiállításon szerepelhetsz a MANK Galériában.*

**A pályázat célja:**

A MANK kiemelt célkitűzése, hogy a fiatal generáció számára a kor kihívásainak megfelelő megjelenést biztosítson, törekvéseikben támogassa őket, ezért a Társaság egyedülálló kezdeményezésének köszönhetően olyan 30 év alatti fiatal képzőművészeknek kíván bemutatkozási lehetőséget biztosítani a szentendrei MANK Galériában, akik lendületükkel, tehetségükkel már most kiemelkedő alkotásokat tudhatnak maguk mögött.

**A pályázók köre:**

Pályázatot nyújthat be minden olyan képzőművész, aki 30. életévét 2019. április 28. után tölti be.

**Díjazás:**

A zsűri által szakmailag a legjobbnak ítélt művészek munkáiból 2019. április 3. és 28. között nyílik kiállítás a szentendrei MANK Galériában. A Szentendrei Régi Művésztelepen kialakított kiállítótérben, a MANK Galériában hazai és külföldi kortárs alkotók, nemzetközi hírű gyűjtők és művészcsoportok, valamint a legnevesebb szentendrei művészek állították ki munkáikat. A MANK Galériában az elmúlt években olyan kiemelkedő, iskolateremtő alkotókat láthattunk vendégül, mint Konok Tamás, Deim Pál, Aknay János vagy éppen a finn grafikusművész, Kari Piippo. A havonta új kiállítást bemutató Galéria a mai kor technikai követelményeinek is megfelelő körülményekkel, több mint 200 négyzetméteren ad otthon kiállítások mellett múzeumpedagógiai foglalkozásoknak és egyéb eseményeknek.

**A pályázat elbírálása:**

A beérkezett pályázatokat neves művészekből és művészettörténészekből álló szakmai zsűri bírálja el. A pályázatok elbírálása a benyújtási határidőt követően, 30 napon belül történik. A döntésről a pályázók írásbeli értesítést kapnak az általuk megadott e-mail címre. A döntés ellen fellebbezésnek helye nincs.

**A pályázat kötelező elemei:**

* szakmai önéletrajz,
* motivációs levél,
* portfólió,
* a kiállításra szánt, az elmúlt egy évben készült mű/művek dokumentációja.

**A pályázat benyújtásának határideje, helye:**

A pályázatokat személyesen lehet benyújtani 2019. március 25. 17 óráig a szentendrei MANK Galériában (cím: 2000 Szentendre, Bogdányi út 51.).

A pályázattal kapcsolatban felvilágosítás kérhető a titkarsag@alkotomuveszet.hu címen.

MANK Nonprofit Kft.

Illusztráció: Süttő Anikó fiatal képzőművész a MANK által szervezett Fesztiválhajón